|  |  |
| --- | --- |
|  Til: Statsminister Erna Solberg Utenriksminister Børge Brende Klima- og miljøminister Vidar Helgesen | Oslo, 25.02.2016 |

# **Regnskogfondets innspill til statsbudsjettet 2017**

Regnskogfondet vil med dette gi sine overordnede innspill til utviklingspolitikken i statsbudsjettet for 2017.

2015 var et viktig år for miljø- og utviklingspolitikken. Verdens ledere ble enige om ambisiøse globale bærekraftsmål for hvordan man skal utrydde fattigdom innen 2030 og samtidig ta vare på naturen og forvalte ressursgrunnlaget forsvarlig. Dette ble ytterligere forsterket av enighet om en ny global klimaavtale i Paris. De neste årene blir avgjørende for om vi lykkes med disse målene. Samtidig skapte konflikten i Syria en dramatisk humanitær situasjon, med en flyktningkrise vi ikke har sett siden andre verdenskrig.

**Langsiktig bistand er nødvendig for å nå FNs bærekraftsmål, inkludert å bekjempe fattigdom og miljøødeleggelser**

* Norge må opprettholde den langsiktige bistanden på et høyt nivå, og knytte denne til arbeidet for å nå globale målsettinger knyttet til FNs bærekraftsmål og den nye klimaavtalen

Budsjettrammen for internasjonal bistand i 2017 må være stor nok til både å opprettholde et høyt nivå på den langsiktige bistanden og bidra substansielt til finansieringsbehov knyttet til humanitære kriser og konflikt. En betydelig økning av den humanitære nødhjelpsinnsatsen og økte førsteårsutgifter knyttet i flykninger i Norge krever økte budsjettrammer, og må ikke betales med kutt i den langsiktige bistanden.

Som et av verdens rikeste land har Norge både ansvar for og mulighet til å bidra til å utrydde ekstrem fattigdom og samtidig ta vare på miljøet og sikre at jordas naturressurser blir bærekraftig forvaltet. Dette er også i tråd med regjeringens uttalte målsettinger om å *«bidra til å utrydde all ekstrem fattigdom»* og «*at Norge skal bli et ledende land innen miljørettet utviklingssamarbeid*»*.*

Disse målene er helt i tråd med FNs bærekraftsmål. Det er avgjørende at rike land sikrer tilstrekkelig finansiering til å oppnå bærekraftsmålene og oppfyller sine forpliktelser om finansiering av klimatiltak i fattige land under Paris-avtalen. Dette vil ikke skje uten at den langsiktige bistanden opprettholdes på et høyt nivå. Langsiktig bistand kan forebygge kriser og konflikt, redusere naturressursødeleggelser, og gjøre land og lokalsamfunn bedre rustet til selv å takle konsekvensene av naturkatastrofer og endret klima.

**Norske frivillige organisasjoner må prioriteres høyere som kanal for langsiktig utviklingsbistand**

* Andelen av langsiktig, internasjonal bistand som kanaliseres gjennom norske frivillige organisasjoner bør økes fra dagens nivå

I FNs generalforsamling i oktober 2015 løftet statsminister Erna Solberg fram Norges lange tradisjon for å støtte sivilsamfunnets arbeid med demokratisering og menneskerettigheter. Ifølge Norad er *«folkets egne organisasjoner og måter å organisere seg på en viktig drivkraft i samfunnsutviklingen i alle land i verden. Derfor legger Norge og Norad stor vekt på å støtte utviklingen av et sivilt samfunn og et aktivt organisasjonsliv i utviklingsland*.» Støtte gjennom frivillige organisasjoner for å bidra til utvikling av aktive sivilsamfunn i utviklingsland blir ansett som avgjørende for å nå nasjonale og internasjonale utviklingsmål som å redusere fattigdom, bidra til økt demokrati og respekt for menneskerettighetene.

Norske frivillige organisasjoner har de siste årene forvaltet 4-6 % av bistanden via den såkalte «NGO-bevilgningen» for langsiktig bistand (post 160.70), og 13-14 % av samlet bistand. Til sammenlikning forvaltes 45-50 % av multilaterale organisasjoner og rundt 18 % av offentlige etater i Norge og andre donorland. Norske frivillige organisasjoner gir godt synlige resultater, og er gjenstand for utstrakt evaluering der man kan følge pengene til mottaker. Langsiktighet og tett samarbeid med lokale partnere gjør dessuten at bistand via frivillige organisasjoner når fram til spesielt sårbare og marginaliserte grupper i mottakerlandene.

Bistand via frivillige organisasjoner gir også en viktig forankring av bistanden i befolkningen i Norge. De norske frivillige organisasjonene er den eneste av bistandskanalene som stiller med egenfinansiering i form av innsamlede midler og et stort og viktig engasjement. En svekkelse av disse organisasjonenes innsats vil ikke kunne oppveies av økt støtte i andre kanaler. For å opprettholde forankringen er det helt avgjørende at det ligger en bevilgning for langsiktig bistand basert på organisasjonenes egne styrker, nettverk og erfaringer i bunn (som kapittel 160.70).

Til tross for dette har denne postens andel av norsk bistand blitt betydelig redusert (se figur).



**Forvaltning av fornybare naturressurser må prioriteres høyere i norsk utviklingspolitikk**

* Norges Klima- og skogsatsing må være på minst 3 mrd kroner i 2017, i tråd med Stortingets merknader fra årets budsjettbehandling
* Forvaltning av fornybare naturressurser må prioriteres høyere i øvrig norsk utviklingspolitikk og bistand

Det er svært positivt at regjeringen under Paris-toppmøtet annonserte at Norge vil videreføre klima- og skogssatsningen til 2030. Vi er også glade for at Stortingets energi- og miljøkomite i sine merknader til statsbudsjettet 2016 slo fast at satsningen skal opprettholdes på 3 mrd kroner årlig fram til 2020, og vi forventer at regjeringen oppfyller dette i budsjettet for 2017. Regnskogfondet anbefaler en gradvis økning av regnskogsatsingen i årene framover. Regnskogbevaring er et svært viktig klimatiltak og helt nødvendig dersom vi skal lykkes i å begrense de globale klimaendringene. Den bidrar også til å nå flere av FNs bærekraftsmål.

Bærekraftsmålene og Paris-avtalen knytter klimaagendaen tett til bærekraftig utvikling og fattigdomsreduksjon. Dette innebærer en viktig styrking av koblingen mellom klimatiltak og den bredere miljø- og utviklingsbistanden. Bevaring av intakte økosystemer, ikke bare i regnskogen, og bærekraftig forvaltning av naturressurser er avgjørende for at verden skal lykkes med å nå de internasjonale målsettingene som bærekraftsmålene og Paris-avtalen setter, inkludert effektiv fattigdomsbekjempelse.

Det er derfor viktig at bærekraftig og rettighetsbasert naturressursforvaltning er et prioritert område i Norges utviklingspolitikk generelt, ikke bare innenfor regnskogsatsingen, og at det settes av økte midler til nye miljøtiltak i utviklingsbudsjettet.

**Norges arbeid med menneskerettigheter må styrkes**

* Styrk arbeidet for urfolks rettigheter, inkludert deres kollektive landrettigheter
* Øk støtten til menneskerettighetsforkjempere i tilknytning til konflikter om land og naturressurser

Det er svært positivt at regjeringen setter fokus på menneskerettigheter i utviklingspolitikken, at urfolk løftes fram som en særlig sårbar gruppe, og at menneskerettighetenes sentrale betydning for klima- og miljøpolitikken anerkjennes. Dette er fortsatt et felt der Norges profil og innsats kan og bør styrkes.

Urfolk er blant de mest marginaliserte og sårbare gruppene i verden. I mange land er de utsatt for systematisk diskriminering, og får i liten grad del av generelle velferdstiltak. De siste årene har det også blitt et voksende problem at forkjempere for landrettigheter og bevaring av tropiske skoger blir utsatt for stigmatisering, trusler, vold og drap. Det skyldes blant annet et økende press på naturressurser og ekspansjon av ekstraktiv industri og plantasjer som rammer urfolk og skogavhengige befolkningsgrupper uforholdsmessig hardt. Norge har de senere årene vært en pådriver internasjonalt for beskyttelse av menneskerettighetsforkjempere, inkludert i arbeidet med en resolusjon om beskyttelse av menneskerettighetsforkjempere i FNs generalforsamlings menneskerettighetskomité på slutten av 2015. Dette er et viktig arbeid som må videreføres og konkretiseres.

Norge bør gå foran internasjonalt for å fremme urfolks rettigheter, inkludert deres kollektive landrettigheter, som en del av sin utviklingspolitikk. Innsatsen for å styrke menneskerettighetene i tilknytning til konflikter om land og naturressurser bør økes.

Vennlig hilsen
Lars Løvold
Daglig leder